**Vigyázat, csalok! – Victor Vasarely optikai csalódást keltő alkotásaira is licitálhatnak a BÁV árverésén**

**Jelentős modern alkotásokat felvonultató aukcióval indítja az évet a BÁV Aukciósház február 22-én. Befektetési szempontból is érdemes megnézni a 16. századtól a napjainkig tartó időszakot átívelő, több mint 260 tételt felvonultató anyagot, ami nem kisebb neveket sorakoztat fel, mint Marc Chagall, Victor Vasarely, El Kazovszkij vagy éppen Bak Imre és Nádler István. A BÁV Apszistermében megrendezett árverésen ezúttal a helyszínen és az axioart.com oldalán is licitálhatnak az érdeklődők.**

Grafikai aukcióval indítja az évet február 22-én a BÁV Aukciósház. A nemzetközi szinten nagy népszerűségnek örvendő, de itthon még mindig alulértékelt grafikák jó alkalmat adnak arra, hogy a több milliós festményeikről híres alkotók egyedi vagy sokszorosított alkotásait, az olajfestményekhez viszonyítva, töredék áron vegyük meg. Akár 100 ezer forint alatt is hozzájuthatunk például **Aba-Novák Vilmos**, **Szőnyi István**, **Mednyánszky László** egyedi rajzaihoz, **Perlrott Csaba** pasztellképéhez, **Egry József**, **Feszty Árpád** tusrajzaihoz vagy **Ripply-Rónai József** linómetszetéhez.

Az aukció legrégebbi darabjai **Gerlóczy Gedeon híres gyűjteményéből** származnak, Köztük **Johann Sadeler** Szent Jeremost a barlangban ábrázoló rézmetszete, 1575-ből, vagy **Giovanni Battista Romero** a római szenátus megtámadását megörökítő grafikája 1805-ből. A klasszikusok mellett az árverés átfogó képet ad a háború utáni innovatív képzőművészeti irányzatokból.

**Az álmok világa**

A modern külföldi művek közül kiemelkedik **Marc Chagall** 100 ezer forintról induló litográfiája. Az *Eiffel-torony vörös szamárral* című alkotása egyszerre táplálkozik az orosz-zsidó művész gyermekkorának emlékeiből, és új otthona, Párizs képeiből.

Az aukció legdrágább, 950 ezer forintról induló alkotása az orosz származása ellenére a magyar kortárs képzőművészet egyik meghatározó alakjává **vált El Kazovszkij** vegyes technikával készült műve. A *Tájkép 2 szereplővel* című alkotáson művész mással össze nem téveszthető, klasszikus antik mitológián és filozófián alapuló, sajátos képi és színvilága érhető tetten.


 

*Marc Chagall: Eiffel-torony vörös szamárral, kikiáltási ára: 100.000 Ft*

*El Kazovszkij: Tájkép 2 szereplővel, kikiáltási ár: 950.000 Ft*



**Vigyázat, csalok!**

Az optikai művészet mesterének tartott **Victor Vasarely** számos alkotása kerül kalapács alá. Vasarely a legegyszerűbb mértani elemek és vibráló színek ötletes variálásával a mélység és a mozgás illúzióját, azaz optikai csalódást kelt a képek szemlélőiben. A Vancouver-sorozatból, 360 ezer forintos kikiáltási árról induló, ***Lum*** című szitanyomata jól reprezentálja azt a hipnotikus hatást és könnyű befogadhatóságot, ami annyira népszerűvé tette Vasarely képeit itthon és külföldön is.

  
*Victor Vasarely: Lum, kikiáltási ára: 360.000 Ft*

**A művészet mindenkié**

 Az absztrakt művészet népszerűsítéséért sokat tett az  1970-es években Budapesti Műhely, ahol számos most árverésre kerülő szitanyomatot készítettek a nagyközönségnek. Az alapítók alkotásai évről évre egyre magasabb árakat érnek el, így jó befektetés lehet Fajó János szitanyomatai mellett Bak Imre ***Hommage á Ady* és Nádler István** a ***Madár*** című műve is.

*Bak Imre: Hommage á Ady, kikiáltási ára: 280.000 Ft*

Fajó János: *Variációk I. és II.,* kikiáltási áruk: 380.000 Ft

Az árverés egyik csúcspontja **Gyarmathy Tihamér**, 1973-ban készült, *Fekvő Hold* című akvarellje lesz. Míg a kortárs Vasarely geometrikai formákkal, épített színekkel ábrázolta a teret, addig Gyarmathy a festésből adódóan esetleges, de a változatosságban mégis egységbe olvadó formákkal játszott. A 480 ezer forintról induló sejtelmes alkotás az általa kialakított lírai absztrakt világba enged bepillantást.



Gyarmathy Tihamér: *Fekvő Hold, kikiáltási ára: 480.000 Ft*

**Az aukciós kiállítás február 12. és február 21. között tekinthető meg a BÁV Aukciósházban**. Az árverést február 22-én rendezik meg a BÁV Aukciósház Apszistermében, ahol az érdeklődők személyesen és online is licitálhatnak az axioart.com oldalon. Az árverésre vételi és telefonos megbízás is leadható a BÁV Aukciósházban vagy az [aukcio@bav.hu](mailto:aukcio@bav.hu) email címen. A katalógus a [www.bav-art.hu](http://www.bav-art.hu) címen tekinthető meg.

**BÁV Grafikai aukció**

**Időpont**: 2022. február 22., kedd 17:00

**Helyszín**: 1052 Budapest, Bécsi utca 3., Apszisterem

**Típusa:**teremaukció - élőben megrendezett aukció, telefonos és online licittel, vételi megbízással

**Kiállítás:**február 12-21., a BÁV Apszistermében és az Aukciósházban. 1052 Budapest, Bécsi utca 1-3.

**Nyitvatartás**: hétfő-péntek: 10:00-18:00, szombat: 10:00-14:00, vasárnap: zárva

**További információ és katalógus:** [www.bav-art.hu](http://www.bav-art.hu)